Uit dié skrywer se pen het al digby die veertig boeke verskyn waarin sy dit inderdaad regkry om lesers se harte op ’n besondere manier aan te raak. Die pragtige verhale waarvan sommige iewers op ’n wynplaas in die Kaap afspeel of ander met die Oos-Vrystaat en Riemland as milieu, is almal stories wat ’n mens aangryp vanweë haar fyn uitbeelding van die verskillende karakters. Die skeppinge uit haar pen getuig beslis van haar fyn insig en mensekennis. – Alita Vorster (Joernalis)
"Engel op die Drumpel" Word uitgegee deur Christelike Uitgewers Maatskappy - 2011. Die boek is ook beskikbaar op amazon.com as 'n e-boek.
‘Dieper water’ is ‘n familie sage waarin drie liefdesverhale oor drie tydperke vervleg is. Die kompleksiteit van die liefde en die soeke na die self vorm die tema van hierdie roman. Dit gaan hier oor die aard van liefde en vertroue - en die weerloosheid van die mens as die tydgees oor hom spoel.
Mia besef gou dat dit eintlik al is wat sy en Karien kan doen. Dis egter nie so maklik nie en sy moet eers as kelnerin in ‘n restaurant begin werk om hul karige fondse te sterk. Hul buurman is Tom Muller, ‘n teologiese student wat eers laat in sy lewe gaan leer het en hy kritiseer Mia op ‘n manier wat haar hare laat rys. Hy is egter aantreklik en meesal is hy reg. Daar is ook Karel de la Harpe, ‘n gawe wynboer. Hy vind Mia onweerstaanbaar en bewonder haar dat sy die moed het om uit te spring selfs al kry sy nie ‘n beroep nie.
Man van Gister is ’n plaasroman oor die lief en leed van vier jongmense wat na die afloop van hul studies uitsien na ’n idilliese vakansie op Damplaas in die Oos-Vrystaat. Maar onder die skynbaar vreedsame oppervlak is daar tog diep emosionele onderstrome in hul onderskeie verhoudinge. En die aanwesigheid van die nuwe veearts in die omgewing – ’n man met ’n verlede – lei tot verdere omwentelinge.
Die Bruidseisoen bestaan uit twee lang novelles. In ’n Bruid vir vier seisoene gaan hou Sanet Bornman in Venesië vakansie waar sy die nuus kry dat haar flambojante verloofde Kallie skielik getroud is. Maar gelukkig is daar ’n ou vriend wat haar onderskraag, iemand wat wéét dat die liefde die toets van vier seisoene moet kan deurstaan. In Huwelik in die herfs besluit Amara om Londen toe te gaan om helderheid te kry oor haar gevoelens vir Pieter Cronjé en oor sy huweliksaansoek. Die besoek bring haar egter weer in kontak met haar rampspoedige jeugliefde.